Vaalea ja helposti palava iho, pisamat, runsasluomisuus ja ihosyövän esiintyminen suvussa ovat ihosyövän synnylle altistavia tekijöitä. Vaikka runsasluomisuus on yksi melanoomalle eli tummasolusyövälle altistava tekijä, ihosyöpä ei läheskään aina synny suoraan olemassa olevaan luomeen, vaan se voi syntyä yhtä hyvin luomettomaan kohtaan ihoa. Täten minkä tahansa ihoalueen altistaminen suurelle määrälle UV-säteilyä ei koskaan ole riskitöntä huolimatta siitä, onko alueella luomia vai ei. Sellaisen ihmisen, jolla on useita ihosyövän synnylle altistavia perintötekijöitä, tulisi suojata ihonsa erityisen hyvin UV-säteilyn aiheuttamalta palamiselta.
Omaa ihoaan ja luomiaan kannattaa seurata säännöllisesti havaitakseen iholla tapahtuneita muutoksia. Jos luomi alkaa muuttua, esim. kasvaa, kutista, muuttaa väriään tai vuotaa verta, sitä täytyy käydä näyttämässä lääkärissä ihosyöpäepäilyn poissulkemiseksi.